# Llista d'estats visitats pels membres del Govern de Catalunya a l'exili

Poc després que el fiscal general de l'Estat espanyol, José Manuel Maza, anunciés el 30 d'octubre la presentació d'una querella davant l'Audiència Nacional per rebel·lió, sedició i malversació Carles Puigdemont, president de la Generalitat, i la resta del Govern de la república proclamada al Parlament el divendres anterior, així com una altra querella davant el Tribunal Suprem espanyol contra la Mesa del Parlament, es va saber que el president Carles Puigdemont es trobava a Brussel·les, acompanyat d'alguns consellers. Aquests consellers foren Toni Comín, Meritxell Serret, Clara Ponsatí i Lluís Puig.
El mateix dia, l'Audiència Nacional va citar a declarar el president Carles Puigdemont i tots els seus consellers dijous a les nou del matí i divendres a Madrid. L'advocat de Puigdemont a Bèlgica, Paul Bekaert, va dir que el president català no es presentaria a l'Audiència espanyola atès que no creia que hi hagués garanties per rebre un judici just. El 5 de novembre, Puigdemont i els consellers Meritxell Serret, Toni Comín, Lluís Puig i Clara Ponsatí es van presentar a una comissaria belga en presència dels seus advocats i es van posar a disposició de les autoritats belgues, «amb la voluntat de no eludir l'acció de la justícia sinó simplement defensar-se en un procés just i imparcial». El jutge d'instrucció de Brussel·les el va deixar en llibertat provisional juntament amb els quatre consellers que eren a la capital belga, i va afirmar en la seva interlocutòria que «la presó preventiva hauria causat danys irreparables».
El dia 14 el jutge belga s'havia de pronunciar sobre la petició d'extradició, però el 5 de desembre, el jutge Pablo Llarena va retirar l'ordre europea de detenció, però no pas l'ordre de detenció espanyola, de manera que, en cas que tornessin a Catalunya, podrien ser immediatament detinguts. Es va interpretar que el jutge espanyol no volia que la justícia belga decidís sobre la situació de Puigdemont i els altres quatre consellers destituïts, i evitar així que només se'ls jutgés per un delicte de malversació i no per sedició i rebel·lió, que no existeixen a Bèlgica.
Malgrat la gravetat dels delictes dels quals se'ls acusava a Espanya, els exiliats tingueren llibertat de moviments per Europa al no ser reclamats per la justícia. Aquests són els països que visitaren sense ser reclamats ni retinguts durant les seves primeres visites:
| País visitat | Primeres visites | Ciutat o Regió | Observacions |
| Alemanya | 19/03/2018 25/03/2018 | Múnic Schleswig-Holstein | La consellera Clara Ponsatí va piular una imatge del metro de Múnic on hi apareixia reflectida. Carles Puigdemont fou retingut a Alemanya el en resposta a l'euro-ordre dictada per Espanya. La justícia d'Schleswig-Holstein el 05/04/2018 va resoldre que no seria extradit pel delicte de rebel·lió i va deixar-lo en llibertat sota fiança. |
| Àustria | 18/03/2018 | Sant Florian | La consellera Clara Ponsati va viatjar a Àustria a participar en unes jornades sobre l'autodeterminació. |
| Bèlgica | 30/10/2017- actualitat | Brussel·les Waterloo | Residència permanent de Carles Puigdemont i altres consellers. |
| Dinamarca | 22/01/2018 | Copenhaguen | Carles Puigdemont va assistir-hi per a participar en un debat a la Universitat de Copenhaguen |
| Finlàndia | 22/03/2018 | Hèlsinki | Carles Puigdemont va visitar el Parlament de Finlàndia a Hèlsinki, on seguí la sessió plenària i es reuní amb diversos diputats. |
| França | 05/01/2019 i desembre de 2019 | Perpinyà i Estrasburg | Lluís Puig va assistir a la presentació del Consell de la República a Perpinyà. Puig afirmà que la seva visita «era la manera de portar l'agraïment del president Puigdemont i de la resta del govern a la gent de la Catalunya Nord» i que «sentia la necessitat de tornar a trepitjar terres catalanes». Carles Puigdemont i Toni Comín assisteixen per primer cop al Parlament Europeu per recollir l'acreditació temporal com a eurodiputats, i més tard com a eurodiputats de ple dret. |
| Grècia | 10/04/2019 | Atenes | Clara Ponsatí va comunicar que havia visitat Atenes. |
| Irlanda | 29/01/2019-30/01/2019 | Dublín | Carles Puigdemont va visitar el senat irlandès, on va fer una conferència i també la Universitat Trinity College on també participà en un acte. També es va reunir amb l'exprimer ministre irlandès Bertie Ahern i amb l'alcalde de Dublín. |
| Itàlia | 13/04/2019, maig de 2019, 22/09/2021-27/09/2021 i 03/10/2021-04/10/2021 | L'Alguer i Venècia | Lluís Puig va visitar l'Alguer on va realitzar diverses activitats a la zona. Toni Comín i Clara Ponsatí van viatjar a Venècia el maig de 2019 per a visitar la biennal. El 23 de setembre de 2021, el president de la Generalitat de Catalunya a l'exili i actual eurodiputat català Carles Puigdemont fou detingut a l'aeroport de l’Alguer per la policia italiana tot just després de baixar de l’avió amb què viatjava des de Brussel·les acompanyat de Toni Comín i també de Clara Ponsatí, que havia arribat el dia anterior. Els consellers no van ser arrestats ja que la detenció s'efectuà arran d'una euroordre del Tribunal Suprem espanyol emesa el 2019, només cap al Carles Puigdemont. El motiu del viatge era reunir-se amb autoritats alguereses i independentistes sardes i alhora assistir a l'Aplec internacional d'Adifolk que va tenir lloc a la "Barceloneta de Sardenya" entre el 24 i 26 de setembre. Passà a la nit a la presó i el dia següent el jutge, seguint la posició de la fiscalia italiana, el va posar en llibertat sense cap mesura cauteral i que només haurien d'assistir presencialment a la vista oral prevista el 4 d'octubre al tribunal de Sàsser, Finalment, el dia 4 d'octubre, després de prendre declaració durant dues hores al president a l'exili Carles Puigdemont, el tribunal d'apel·lació de Sàsser va dictaminar posar en suspens sine die el procediment d'extradició a l'espera de la resolució del TGUE. |
| Luxemburg | 23/02/2018 | Ciutat de Luxemburg | Lluís Puig va visitar Luxemburg amb la intenció de «treballar per la cultura i el país». |
| Noruega | 12/02/2019 | Bergen | Clara Ponsatí va visitar Bergen on va realitzar una conferència coincidint amb l'inici del judici del procés. |
| Països Baixos | 04/02/2018 02/10/2018-03/10/2018 | Àmsterdam | El conseller Puig Gordi va visitar Països Baixos i va ironitzar sobre el fet que no li van registrar el maleter del vehicle en passar la frontera. Carles Puigdemont també va visitar Àmsterdam on va realitzar una conferència i una entrevista a la Universitat d'Àmsterdam. |
| Regne Unit | 10/03/2018 - actualitat | St Andrews Londres | Residència permanent de Clara Ponsatí, on es reincorporà a la seva plaça de la Universitat de Saint Andrews, a Escòcia. Carles Puigdemont també va desplaçar-se fins a Londres on va visitar el Parlament Britànic. |
| Suècia | 24 o 25/03/2018 | Malmö | Carles Puigdemont creuà el país de retorn cap a Bèlgica després de visitar Finlàndia. |
| Suïssa | 17/03/2018 - 20/03/2018 | Ginebra | Carles Puigdemont va assistir-hi per a participar en l'acte del Festival de Cinema i Fòrum de Drets Humans de Ginebra. També va assistir al debat sobre la vulneració de drets humans a Catalunya al Palau de les Nacions Unides. |

## Referències

* ↑ Agències «Carles Puigdemont es troba a Brussel·les amb una part del seu govern». El Punt Avui.
* ↑ «L'advocat de Puigdemont creu que el president no anirà a declarar a l'Audiència espanyola». [Consulta: 20 març 2018].
* ↑ «Puigdemont i els consellers declararan aquesta tarda davant d'un jutge belga». [Consulta: 20 març 2018].
* ↑ Agències «Llibertat amb mesures cautelars per a Puigdemont i els consellers a Brussel·les». El Punt Avui.
* ↑ «El jutge belga: “La presó preventiva hauria causat danys irreparables”». Ara.cat.
* ↑ «Bèlgica retira les mesures cautelars a Puigdemont i els consellers». [Consulta: 20 març 2018].
* ↑ «El Suprem retira les euroordres de cerca i captura contra Puigdemont i els quatre consellers a Bèlgica». Ara.cat.
* ↑ «Ponsatí, ara a Alemanya». [Consulta: 20 març 2018].
* ↑ «Clara Ponsatí viatja a Àustria per participar en un debat sobre l'autodeterminació». [Consulta: 20 març 2018].
* ↑ «Puigdemont ya ha alquilado una residencia fija en Bélgica, según prensa local». La Vanguardia.
* ↑ «Puigdemont a Dinamarca: ‘No ens rendirem davant l'autoritarisme’». [Consulta: 20 març 2018].
* ↑ «‘Desitgem tota la sort als catalans': crònica de la recepció del parlament finlandès a Puigdemont». [Consulta: 22 març 2018].
* ↑ «L'exconseller Puig apareix a Perpinyà a la presentació del Consell per la República». 324.cat, 05-01-2019. [Consulta: 6 gener 2019].
* ↑ «Puigdemont i Comín recullen l'acreditació provisional com a eurodiputats», 20-12-2019. [Consulta: 14 gener 2020].
* ↑ «Puigdemont y Comín recogen su acreditación definitiva como eurodiputados» (en castellà), 06-01-2020. [Consulta: 14 gener 2020].
* ↑ «Clara Ponsatí revela a quin país del sud d'Europa ha viatjat». [Consulta: 12 maig 2019].
* ↑ «Puigdemont viaja a Irlanda para una conferencia en el senado y en la universidad» (en castellà). La Vanguardia, 29-01-2019. [Consulta: 29 gener 2019].
* ↑ NacióDigital. «VÍDEO Lluís Puig viatja a l'Alguer: «He pogut dir 'bon dia'» | NacióDigital». [Consulta: 13 abril 2019].
* ↑ «Comín y Ponsatí viajan por sorpresa a Venecia para visitar la Bienal de Arte», 11-05-2019. [Consulta: 12 maig 2019].
* ↑ Nogueras, Núria Orriols Guiu, Júlia Manresa. «Carles Puigdemont, detingut a l'Alguer», 23-09-2021. [Consulta: 24 setembre 2021].
* ↑ Periódico, El. «Carles Puigdemont, detingut a Sardenya | Última hora en DIRECTE», 24-09-2021. [Consulta: 24 setembre 2021].
* ↑ «Puigdemont, a l'Alguer: "No sóc un actor de la política interna, sóc el president del Consell per la República"». Vilaweb, 25-09-2021. [Consulta: 26 setembre 2021].
* ↑ «El tribunal de Sardenya suspèn el cas Puigdemont». ElMón.cat, 04-10-2021. [Consulta: 4 octubre 2021].
* ↑ «El conseller Lluís Puig desafia de nou Llarena i viatja a Luxemburg». VilaWeb, 23-02-2018 [Consulta: 6 gener 2019].
* ↑ «Clara Ponsatí porta el judici de l'1-O a Noruega». [Consulta: 12 maig 2019].
* ↑ «El exconseller Puig se planta en Holanda con “sensaciones de libertad”». La Vanguardia.
* ↑ «Puigdemont viaja este martes a Holanda para dar una conferencia». La Vanguardia, 02-10-2018. [Consulta: 6 gener 2019].
* ↑ «Clara Ponsatí deja Bélgica y se reincorpora a la universidad de Saint Andrews». La Vanguardia.
* ↑ «Carles Puigdemont des de Londres: "La via eslovena és un exemple per a tothom, però no la via sèrbia"». Ara, 13-12-2018. [Consulta: 6 gener 2019].
* ↑ «El trajecte per mar i terra de Puigdemont abans de ser retingut». [Consulta: 5 abril 2018].
* ↑ ACN «Unes 900 persones assisteixen al debat amb Puigdemont al Festival de Cinema i Fòrum de Drets Humans de Ginebra». El Punt Avui.
* ↑ «Vídeo: Puigdemont entra a la seu de l'ONU a Ginebra». [Consulta: 20 març 2018].